ครั้งนี้เป็นครั้งแรกที่มากินเซนในเวอร์ชั่น สาเกบาร์ (หรือซาเกะ) ตอนแรกเราก็ไม่ได้คาดหวังว่าจะแตกต่างจากเซนปกติมากนัก คิดว่าคงแค่มีของทานเล่นเยอะขึ้น มีสาเก แต่ต้องบอกว่าค่อนข้างประทับใจมากทีเดียว เพราะเมนูซูชิค่อนข้างเยอะ ซึ่งไม่ได้ทานเซนปกติมานานก็ไม่รู้ว่าแบบปกติมีซูชิเยอะเท่านี้หรือเปล่า เรารู้สึกว่าเมนูของเวอร์ชั่นนี้ดูน่ากินกว่า และที่แน่ๆคือประทับใจความสดมาก เราเลิกกินเซนไปหลายเดือนเพราะว่าไม่สด ดูไม่ใส่ใจเหมือนแต่ก่อน แต่วันนี้เราเห็นว่ามีโปรโมชั่นลดราคาซูชิค่อนข้างหลายเมนูเลยตัดสินใจมากลอง ซึ่งดีที่ร้านนี้ทำให้รู้สึกดีกับเซนมากขึ้น จนได้แต่คิดว่าอย่ามาตราฐานตกเหมือนเซนปกติเลยเถอะ 

เมนูที่สั่งวันนี้มีเยอะมาก อาจจะอธิบายไม่ละเอียด ขออภัย
1. เอ็นกาวะ แซลมอนโรล(จำชื่อจริงๆไม่ได้)
   หน้าตาของโรลดูค่อนข้างดี คำไม่เล็กเกินไป และไม่ใหญ่เกินไป แซลมอนสดดี เอ็นกาวะดีมาก หอมกลิ่นเบิร์นมาก รับไปเลย 4.5 คะแนน (หักคะแนนความช้า)
2. ซูชิปลาไหล 
   ปลาไหลของโปรดเรา ดีใจที่ไม่ผิดหวังเลย เนื้อปลาหวานเค็มกำลังดี ไม่พูดอะไรมาก ให้ไป 4.5 คะแนน (หักคะแนนเพราะชิ้นบางไป ไม่หนำใจ)
3. ซูชิหอยเชลล์ 
    หอยเชลล์หวานกำลังดี แต่ยังไม่สดมากขนาดร้านอื่นๆ แต่ถือว่าดีกว่าที่เคยกินในเซนปกติ รับไป 4 คะแนน
4. ซูชิเอ็นกาวะ
    ของโปรดเช่นเคย รสชาติมัน อย่างกับจะละลายในปาก กลิ่นเบิร์นหอม รับไป 4.5 คะแนน
5. ซูชิไข่หวาน 
    ไข่หวานรสชาติอร่อย แต่ไม่ชอบตรงที่มันไม่มีความเบิร์น เราคาดหวังให้มันเบิร์นมาหน่อยๆ แต่สรุปว่าเย็นมากจ้าาาาา หักคะแนนไปค่า 3 คะแนนถ้วน
6. ซูชิแซลมอน ปลาไหล และไข่ปลาแซลมอน
    จะบอกว่าควรลองงงงงอร่อยเลย แต่ไม่แนะนำให้จิ้มโชยุเยอะเพราะไข่แซลมอนของที่นี่ค่อนข้างเค็ม 4.5 จ้า
7. ซูชิไข่หวานกับหอยเชลล์สับ
    อันนี้จะบอกว่ากู้หน้าไข่หวานเย็นๆคำแรกได้เป็นอย่างดี เพราะเค้าเบิร์นได้ดี ตัวหอยเชลล์ก็หวาน รับ 4.5 เลยค่า

ข้อดี 
-บรรยากาศร้านดี
-ของสดและคุณภาพดีกว่าเซนปกติ
-เมนูให้เลือกเยอะมาก 

ข้อเสีย
-พนักงานเสิร์ฟไม่ประมาณสองคน 
-อาหารทำช้า คนหิวมากๆนี่อาจจะอารมณ์เสียได้ (เราเข้าใจในความอยากให้ของมันสด แต่คือบางทีก็รอจนเบื่อ ทั้งที่ในร้านมีลูกค้าแค่ 5 โต๊ะ เราเข้าโต๊ะที่3 เห็นโต๊ะก่อนหน้ายังได้อาหารช้า ทำใจน้าาาา)
-ชาเขียวลาเต้ หวานมากค่ะ ไม่มีไรจะพูดทีเดียว

